Kapina kytee Tampereen yliopistossa – Henkilökunta pohtii ulosmarssia vastalauseena Tampere3:n valmistelulle

Tampereen yliopistossa kytee kapina, joka voi johtaa ulosmarsseihin. Yliopistoyhteisön jäsenet ovat pahastuneet Tampere3:n johtosääntöluonnoksesta ja tavasta, jolla sitä ollaan viemässä läpi. –Ihan vähän aikaa sitten sanottiin, että pohjaa johtosäännöksi ei ole, ja yhtäkkiä sellainen putkahti viikonloppuna esiin. Kommentointiaikaa on viikko, selvittää pääluottamushenkilö Sinikka Torkkola . Uuden yliopiston siirtymäkauden hallitus kokoontuu ensi lauantaina päättämään johtosäännöstä. Lue lisää: Tästä on kyse Tampereelle syntyvässä uudessa korkeakouluyhteisössä – Lue tästä kaikki Tampere3-hankkeesta Ydinongelma on Torkkolan mukaan se, että luonnoksessa kaikki hallituksen jäsenet voivat olla yliopistoyhteisön ulkopuolelta. Tampereen yliopiston kollegiota eli monijäsenistä hallintoelintä vastaavan konsistorin jäsenmäärää ollaan Tampere3:ssa pienentämässä 45 jäsenestä 18:aan. –Luonnos on yliopistolain vastainen. Suoraan sanottuna kyse on siitä, että yliopistosta ollaan tekemässä yritystä. Teknologiateollisuus haluaa määrätä. Yliopiston henkilökunta kokoontuu tiistaina puoliltapäivin keskustelemaan asiasta ja päättämään jatkotoimenpiteistä. Torkkolan mukaan väkeä vaikuttaisi olevan tulossa hyvin paikalle. –Mietimme, onko tarpeen järjestää ulosmarsseja tai laatia adresseja, mutta olemme positiivisia sen suhteen, että siirtymäkauden hallitus on fiksu ja ottaa huomioon yliopistoyhteisön näkemyksen. Väliaikaishallituksen nimitys venytti aikataulua Siirtymäkauden hallitusta johtaa professori Marja Makarow . Hänen mukaansa kommentointiaikaa johtosääntöluonnokseen piti olla viisi viikkoa vuoden alusta lukien. Siirtymäkauden hallitus piti olla silloin nimitetty. Nimitysaika kuitenkin venyi tammi–helmikuun vaihteeseen. Tampereen yliopiston hallitus päätti silloin, että sille kelpaa Tampere3:n hallitukseksi Tampereen korkeakoulusäätiön nykyinen hallitus. Tampereen teknillinen yliopisto päätti asian omasta puolestaan jo joulukuun puolella. Tampere3:n konsistori pitää olla valittu 1. huhtikuuta mennessä. Konsistorin vaalin järjestäminen vaatii aikaa, ja siksi johtosääntö pitää olla hyväksytty 10. helmikuuta. –Meistä riippumattomista syistä kommentointiaika on jäänyt näin vähiin, Makarow sanoo. Makarowin mukaan myös yliopiston hallituksen kokoonpanon määrää laki. –Säätiöyliopiston hallituksessa on seitsemän ulkopuolista henkilöä. Yliopistolaissa sanotaan säätiöyliopiston hallituksesta näin: "Yliopiston yhteinen monijäseninen hallintoelin nimittää säätiöyliopiston hallituksen jäsenet säätiöyliopiston perustajia kuultuaan. Kolme jäsentä nimitetään henkilöistä, jotka perustajat, Suomen valtiota lukuun ottamatta, ovat asettaneet ehdolle siten kuin säätiön säännöissä määrätään." Korjattu 5.2. kello 22.20: Täsmennetty, mitä kollegiolla ja konsistorilla tässä yhteydessä tarkoitetaan. Täsmennetty 6.2.2018 klo 10.30: Lisätty kohta yliopistolaista.